แนะซื้อตราสารหนี้6-12เดือน
กสิกรไทย แนะซื้อกองทุนตราสารหนี้ระยะ 6 เดือน1 ปี ล็อกผลตอบแทน
26 มี.ค. 2556

กสิกรไทย แนะซื้อกองทุนตราสารหนี้ระยะ 6 เดือน1 ปี ล็อกผลตอบแทน
นายนาวิน อินทรสมบัติ ผู้ช่วยกรรมการผู้จัดการ บริษัทหลักทรัพย์จัดการกองทุน (บลจ.) กสิกรไทย เปิดเผยว่า จากความกังวลที่ค่าเงินบาทแข็งค่าขึ้น ทำให้นักลงทุนบางส่วนคาดว่าธนาคารแห่งประเทศไทย (ธปท.) อาจจะตัดสินใจปรับลดอัตราดอกเบี้ยนโยบายลงมา ส่งผลให้อัตราผลตอบแทนพันธบัตรรัฐบาลเริ่มมีแนวโน้มปรับตัวลง ดังนั้นจึงแนะนำให้นักลงทุนล็อกการลงทุนไว้ที่ตราสารหนี้ระยะเวลา 6 เดือน1 ปี เพื่อช่วยลดความเสี่ยงจากแนวโน้มอัตราผลตอบแทนที่ปรับตัวลดลงได้
อย่างไรก็ตาม นายนาวิน กล่าวว่า บลจ.กสิกรไทย มองว่าการประชุมคณะกรรมการนโยบายการเงิน (กนง.) ในวันที่ 3 เม.ย.นี้ น่าจะยังคงอัตราดอกเบี้ยนโยบายไว้ดังเดิม 
ทั้งนี้ ในวันที่ 26-29 มี.ค. บลจ.กสิกรไทย เปิดขายกองทุนเปิดเค ตราสารหนี้ต่างประเทศ 1 ปี บีเอ็ม โดยคาดว่าจะให้ผลตอบแทนสุทธิ 3.2% ต่อปี ลงทุนในตราสารหนี้ Standard Bank of South Africa ประเทศแอฟริกาใต้ (BBB+/Fitch)ตราสารหนี้ Banco Santander S.A. ประเทศบราซิล และ Commercial paper ที่รับประกันโดย Sberbank ประเทศรัสเซีย ซึ่งทั้งคู่ได้รับการจัดอันดับความน่าเชื่อถือจาก Fitch ที่ระดับ BBB ร่วมด้วยเงินฝาก Union National Bank ประเทศสหรัฐอาหรับเอมิเรตส์ (A+/Fitch) และเงินฝาก Bank of China สาขามาเก๊า (A/Fitch) 
นายฉัตรพี ตันติเฉลิม ประธานเจ้าหน้าที่บริหาร บลจ.กรุงศรี กล่าวว่า สัปดาห์นี้บริษัทเปิดขายกองทุนเปิดกรุงศรีตราสารหนี้ต่างประเทศ 1Y6 อายุประมาณ 1 ปี มีนโยบายลงทุนในตราสารหนี้ต่างประเทศ เช่น เงินฝากสหรัฐอาหรับเอมิเรตส์ สัดส่วน 15% เงินฝากธนาคาร Union National Bank (สหรัฐอาหรับเอมิเรตส์) สัดส่วน 15% เงินฝากธนาคาร Bank of China (สาขามาเก๊า สาธารณรัฐประชาชนจีน) สัดส่วน 14% ตราสารหนี้ ECP รับประกันโดยธนาคาร Sberbankof Russia (รัสเซีย) สัดส่วน 20%ตราสารหนี้ ECP รับประกันโดยธนาคาร Gazprombank OJSC (รัสเซีย) สัดส่วน 20% ตราสารหนี้ EMTN ออกโดยธนาคาร Banco Santander Brasil S.A. (บราซิล) สัดส่วน 10% และตราสารหนี้ EMTNออกโดยธนาคาร Banco Itau Unibanco S.A สัดส่วน 6% ผลตอบแทนประมาณ 3.15% ต่อปี